Kun tano ta Patid an pinagpiling magin titulo kan libro, tinawan ining linaw ni Cordero sa saiyang introduksiyon. Segun saiya, sa Vocabulario de la Lengua Tagala ninda Juan de Noceda asin Pedro de Sanlucar, pigsambit na an tataramon na patid iyo an ugat kan tataramon na kapatid. Iyo daa ini an pinakamarhay na paglaladawan kan relasyon kan Czech asin Slovak na padagos na pigsusuysoy asin pinag-aadalan kan saindang mga parasurat. Makukua hali sa mga istoryang ini an mga temang manungod sa kasagkodan asin kapinonan na dawa pa an mga bagay igwa nin mga ultanan, pirmi ining igwang pagnunuparan.(Cordero,2018)